OSOBNOSŤ PETRŽALKY 2009

1. Rudolf GALLO, novinár a publicista
Patrí dlhé roky medzi špičku slovenských novinárov a publicistov, je držiteľom niekoľkých novinárskych cien, ale čo je najpodstatnejšie, mal a má vysoký kredit u čitateľov viacerých printových médií - v súčasnom období predovšetkým Petržalských novín. Vo svojich článkoch sa prioritne venuje širokej oblasti kvality bývania na najväčšom slovenskom sídlisku a životnému prostrediu. Z vlastnej iniciatívy a bez nároku na akúkoľvek odmenu poskytuje občanom aj poradenstvo, a to nielen na stránkach Petržalských novín, ale aj osobne (sú to desiatky hodín, ktoré strávi s občanmi pri riešení ich problémov). Jeho občiansku angažovanosť pozitívne hodnotia čitatelia novín prostredníctvom reakcií – mailových či osobných, v ktorých vyzdvihujú hlavne jeho zdravý lokálpatriotizmus. Jeho aktivitu v prospech Petržalky a Petržalčanov podčiarkuje aj fakt, že stál pri zakladaní tradícií sídliska, ktorého obyvatelia si ešte len formovali identitu a snažili sa prelomiť anonymitu: boli to Dni Petržalky, ale aj práca s ľuďmi, ktorí sa ocitli v sociálnej núdzi (podujatie PN Daruj hračku kamarátovi). Novinárska a organizátorská práca Rudolfa Gallu si zaslúži verejné, celospoločenské uznanie.
2. Mgr. Daniela Petríková, riaditeľka Základnej školy na Prokofievovej ul.
V petržalských základných školách v  pracuje od roku 1986, najskôr ako učiteľka a od roku 1991 vo funkcii riaditeľky ZŠ na Prokofievoej 5. Pani Petríková sa aktívne podieľa na uplatňovaní reformy školstva do života základných škôl vo vzdelávacej oblasti Jazyk a komunikácia. Je autorkou viacerých učebníc a školských dokumentov, podľa ktorých sa vyučuje vo všetkých školách Slovenska. Posudzuje aj odbornú literatúru, týkajúcu sa vyučovania slovenského jazyka a literatúry. Spomenieme aspoň učebnice literárnej výchovy pre 5. až 9. ročník, Vzdelávací štandard z literárnej výchovy pre 5.až 9. ročník. Je autorkou vzdelávacieho štandardu a učebných osnov z literárnej výchovy pre nižšie sekundárne vzdelávanie v rámci školského vzdelávacieho programu. Pani Petríková je aktívnou lektorkou vzdelávacej organizácie pre učiteľov, Metodicko-pedagogického centra v Bratislave a je zakladajúcou členkou profesijnej organizácie Slovenskej asociácie učiteľov slovenčiny, kde v súčasnosti vykonáva funkciu podpredsedníčky. Škola pod jej vedením je každoročne organizátorom krajského kola Olympiády v slovenskom jazyku a literatúry pre žiakov petržalských základných škôl Navrhovaná spolupracuje i na projektoch, zameraných na tvorbu a implementáciu metód výučby v oblasti čitateľskej gramotnosti a školských vzdelávacích programov základných škôl. Pani Petríková  úzko spolupracuje s mimovládnymi organizáciami: Nadácia Pontis, Liga proti rakovine, Unesco a Unicef. Pani Daniela Petríková bola navrhnutá na Osobnosť Petržalky 2009 za mimoriadny osobný podiel na rozvoji slovenského školstva, osobitne petržalského základného školstva. 
3. MUDr. Peter Kliment, CSc. (umelecký pseudonym Peter Petiška), textár, spisovateľ, dramaturg, humorista, satirik, scenárista, libretista a prekladateľ
Debutoval zbierkou aforizmov a epigramov Malé, ale naše (1962). Ďalej vydal: zbierku krátkych satirických útvarov Úryvky zo životopisu (1964), Koncert pre hrebeň (1983, 1984), Tak som si pomyslel (1985), ZOO-logická záhrada (1988), Veď nespím, sused (1995), Dole hlavou (2002). Pán Kliment sa narodil v Bratislave, kde vyštudoval medicínu, pôsobil ako vedecký pracovník a už vyše 30 rokov pracuje v Petržalke ako všeobecný lekár v neštátnej ambulancii pre dospelých, v zdravotnom stredisku Strečnianska. Súčasne od roku 1983 pracoval v Československej televízii ako dramaturg hlavnej redakcie zábavných programov.  Piesňovým textom sa venuje už od roku 1965. Písal texty pre Karola Duchoňa, Dušana Grúňa, Evu Mázikovú, Marcelu Laiferovú či Evu Sepešiovú. Okrem textov piesní sa venoval aj prekladu spevoherných libriet a textov. Z jeho scenárickej televíznej tvorby môžeme spomenúť:  film z roku 1966 Model manželstva, inscenáciu z roku 1964 Charleyho teta  a film Príde pani z Grónska.
4. Mgr. Drahomíra Kovaříková, riaditeľka Gymnázia A. Einsteina v Petržalke
Celý pracovný život p. Mgr. Kovaříkovej je spojený s Bratislavou a najmä jej mestskou časťou Petržalka. Od roku 1975 pracuje a od roku 1992 vedie najstaršie gymnázium v Petržalke, v minulosti známom ako Gymnázium na Makarenkovej ulici, v súčasnosti Gymnázium Alberta Einsteina. Pod  jej vedením sa gymnázium zaradilo medzi úspešné gymnáziá v Bratislave, o čom svedčia výsledky externého hodnotenia vedomostí žiakov i úspechy na súťažiach. Škola je po jej vedením organizátorom mnohých okresných a celoslovenských súťaží, je nositeľkou titulu Škola priateľská a hrdí sa titulom Zelená škola za aktivity v environmentálnej oblasti. Z jej iniciatívy sa v gymnáziu realizovali viaceré úspešné projekty, zamerané na revitalizáciu školskej knižnice, prípravu učiteľov prírodovedných predmetov na kurikulárnu prestavbu, na vybudovanie fyzikálneho laboratória s najmodernejšou technikou. Škola v projekte Socrates nadviazala študentské i učiteľské kontakty so školami v Poľsku, Portugalsku, Litve. Veľkým úspechom školy je realizovanie experimentálneho overovania bilingválneho štúdia v slovensko-ruskej sekcii. Zanietenosť pani Kovaříkovej o prítomnosť a budúcnosť školy, s ktorou spojila svoj život, i jej osobné vlastnosti sú dôvodom na jej navrhnutie na získanie ocenenia Osobnosť 2009. 
5. Kamil Peteraj, spisovateľ, básnik a textár
Je rodený Petržalčan a Petržalka dodnes prevláda v jeho spomienkach a odzrkadľuje sa v jeho fenomenálnej tvorbe. Nezabudnuteľný je pre neho jeho rodný dom, ulice na ktorých vyrastal, marhuľové záhrady a ich omamná vôňa leta. Pán Kamil Peteraj nikdy nezabudol na to, odkiaľ pochádza, a to, že je Petržalčan, pri každej príležitosti aj hrdo zdôrazňuje, čo má mimoriadny prínos pre mladých Petržalčanov, ktorý nemajú vzťah k svojmu rodisku a súčasne aj úžasná reprezentácia našej mestskej časti. Konzervatórium, odbor husle absolvoval v roku 1964, štúdium dramaturgie na Divadelnej fakulte Vysokej školy múzických umení ukončil v roku 1970. Po jej ukončení začal pracovať ako dramaturg spevohry na Novej scéne v Bratislave, v súčasnosti pracuje v reklamnom priemysle. 
Nadovšetko si cení hodnoty rodiny. Z jeho bohatej tvorby uvádzame zbierky Sad zimných vtákov, Čas violy , Kráľovná noci, Vychádzka s večernicou a Lipohrádok. V ďalších zbierkach si viac všíma človeka modernej civilizácie, problematiku medziľudských vzťahov v zbierke Faust a margaréty, Minútove básne, Útechy, Sekunda rozkoše , Dom panny, Lode v delíriu a Motýľ z iného neba. Poézia Kamila Peteraja spája osobné a nadosobné, časové a nadčasové prvky. V plnej miere sa to odráža v zbierke Lyrické korzo. Tridsaťročnú básnickú žatvu v retrospektíve predstavuje výber z Peterajovej tvorby s názvom Aleluja, schúlená. Peterajova poézia obsahuje množstvo motívov z oblasti hudby, stal sa jedným z najpopulárnejších textárov slovenskej populárnej hudby, spolupracoval s mnohými spevákmi a skladateľmi. Je autorom textov piesní pre film Smoliari a v spoluautorstve s Janom Strasserom napísal texty pre muzikál Cyrano z predmestia. Preložil texty muzikálov Loď komediantov, Husári a Svadby z klobúka v spolupráci s Milanom Lasicom. Spolupracoval úspešne s rozhlasom a televíziou. Kamil Peteraj  napísal verše do leporel pre deti: Malá myš a veľký slon a Celý rok sa hráme. Pána Peteraja možno pokladať za jedného zo zakladateľov modernej slovenskej textovej tvorby, stal sa jedným z najpopulárnejších textárov slovenskej populárnej hudby;  ako textár spolupracoval s mnohými spevákmi a skladateľmi. Získal viacero literárnych ocenení – tri Zlaté a dve Platinové knihy za zbierky básní vydané v Ikare. V roku 2007 ho ocenili literárni kritici Zlatým perom za pôvodnú tvorbu (Čo sa šepká dievčatám).